En, to og hele tre street food markeder er i støbeskeen. Nu har vi i mange år vansmægtet på street food fronten. Rent faktisk har vi ikke haft andet end nogle dårlige pølsevogne. Så alt andet, end dem, er mere end velkomne.

Forleden kunne Aarhus Update breake nyheden om, der kommer et nyt street food marked. Det kommer, måske, til at ligge på havnen i Aarhus. Der er jo også plads nok. Det er Thomas Bendtsen på 42 år, og Søren Anker på 47 år, som er mændene bag projektet Aarhus Street Food. De regner med at åbne engang i foråret. Men til den tid, er der måske allerede to andre markeder, som er i gang. Hvem ved?

Copenhagen Street Food som forbillede

En stor københavnsk aktør, som både ved noget om markeder og street food, er tæt på at offentliggøre deres projekt. Vi har talt med en af bagmændene, som ikke ønsker at komme med halve vinde, før den endelig lejekontrakt er på plads. Det vil, med stor sandsynlighed, ske i løbet af en måned.

Vi er på redaktionen bekendt med, hvem der står bag de nye markeder, og vi har også fået en række tilkendegivelser fra stadepladsholdere. Det københavnske konsortium vil byde ind med små 60 forskellige stadepladser. Prisen for en stand vil blive mellem 1.000 – 2.500 kroner om måneden, alt efter størrelse og placering. Folkene bag det her projekt, har alle stor erfaring med at opbygge og drive street food markeder. Placeringen vil de ikke ud med, men på spørgsmålet om Aarhus Havn er i spil, var svaret, at det meget vel kunne tænkes, da området er oplagt. Og ja, der er konkrete forhandlinger i gang med ejerne af nogle gamle industriejendomme.

Godt for byen

Uanset, hvor mange street food markeder vi får, så glæder vi os som sindssyge til at se, hvad der sker på street food fronten i Aarhus. Det lyder næsten som en Aarhus-historie, at vi får tre markeder. Lad os nu håbe, at det ikke bliver tre små provinsagtige og halv-forkølede markeder, men et kæmpestort et med gang i den.